FLYTTER TIL SVEITS: - Northug kan få null i skatt

Petter Northug har bestemt seg for å flytte til Sveits, dermed kan langrennsløperen slippe å betale skatt.

FLYTTER TIL SVEITS: Petter Northug har bestemt seg for å flytte til Sveits etter sesongslutt, for å forberede seg best mulig til OL i 2014. Vis mer byoutline Junge, Heiko

Publisert: Publisert: 11. februar 2011 06:56

Attraktive utlendinger som flytter til Sveits kan forhandle seg frem til en skatteavtale.

Petter Northug kan dermed sikre seg en svært god avtale når han etter sesongen flytter til Sveits, skriver Finansavisen.

- I Sveits er det slik at store folk, som utenlandske idrettstjerner, kan forhandle seg frem til en egen skatteavtale. Man inngår med andre ord en avtale om at man skal betale et visst beløp eller en viss prosent av inntekten i skatt. Det behøver ikke være mye, sier en utflyttet nordmann til avisen.

Må oppfylle krav

Noen krav må derimot det norske VM-håpet oppfylle for at norske myndigheter skal «gi slipp» på gullgutten.

- Hvis han ikke lenger har fast eiendom i Norge er det forholdsvis enkelt. Med bolig og opphold i Sveits er det bare å skaffe dokumentasjon fra Sveits om at han skatter der for hele sin inntekt og formue, så kan ikke norske myndigheter gjøre noe, sier skatteadvokat i Ernst & Young, Johan Killengreen til Finansavisen.

Hushovd og Solberg har null i skatt

Verdensmester i landeveisritt Thor Hushovd er en av utflyttede idrettskjendiser som nyter godt av null skatt. Det samme gjør Petter Solberg, tidligere verdensmester i rally.

Begge er for tiden bosatt i Monaco.